
TLAČOVÁ SPRÁVA
XVIII. ročník Bienále animácie Bratislava 2026

Bratislava je opäť centrom svetovej animácie pre deti a mládež, 
Ivan Popovič vstupuje do Siene slávy!

Bratislava, 15. október 2026
BIBIANA, medzinárodný dom umenia pre deti, pripravila 18. ročník Bienále animácie Bratislava (BAB), a tak hlavné mesto Slovenska patrí od 12. do 18. októbra 2026 animácii. BAB sa radí medzi najstaršie a nejprestížnejšie medzinárodné podujatia svojho druhu. Medzinárodný festival prináša to najlepšie zo súčasnej animovanej tvorby, prepája filmové umenie, vzdelávanie, kreativitu a rozvoj mladých talentov.
[bookmark: _mjiptko8uw7g]Do tohoročnej súťaže sa prihlásilo 1 650 animovaných filmov zo 109 krajín. Odborná porota z nich vybrala filmy, ktoré sa predstavili festivalovému publiku. Festival aj tento rok ponúkol deťom, mladým divákom, pedagógom a širokej verejnosti príležitosť objavovať rozmanité podoby animácie, spoznávať nové tvorivé prístupy a nahliadnuť do sveta medzinárodnej filmovej tvorby. Podľa slov riaditeľky BIBIANY, Petry Flach, prináša BAB 2026 niekoľko noviniek. „Veľkou novinkou je prvý ročník Workshopu Rudolfa Urca a Cena Rudolfa Urca. Po prvý raz dávame priestor aj tým, pre ktorých animovaná tvorba vzniká predovšetkým – deťom. 
V rámci workshopu Rudolfa Urca, ktorý sme venovali jeho pamiatke, mali deti možnosť pod vedením profesionálnych, zahraničných animátorov vytvoriť vlastný animovaný film. Som presvedčená, že práve takýto priestor má BIBIANA, medzinárodný dom umenia pre deti vytvárať a je nesmierne dôležité, aby deti neboli iba divákmi, ale mali možnosť byť aj sami tvorcami a objavovali vlastné príbehy. A možno práve medzi nimi dnes rastú budúci animátori alebo režiséri.“ 
Novinkou je aj nový vizuál ocenenia Prix Klingsor za celoživotné dielo, ktorého autorom je akademický sochár Marián Polonský. Je aj tvorcom hlavnej Ceny Viktora Kubala, Ceny sv. Vojtecha a Čestnej medaily Albína Brunovského. Nový vizuál má aj Cena detského diváka za najlepší film. Autormi ocenenia sú deti z Výtvarného ateliéru Lamač.

Animácia v službách našej planéty
Jednou z ďalších noviniek BAB 2026 je nová medzinárodná Cena našej planéty. „Cena našej planéty, Our Planet Award, je venovaná enviromentálnym témam. Toto ocenenie je určené animovanému filmu pre deti, ktorý svojou umeleckou kvalitou a rozprávačským spracovaním podporuje ochranu životného prostredia, udržateľnosť a pozitívny vzťah k prírode,“ uviedla riaditeľka festivalu Bienále animácie Bratislava 2026, Martina Vozárová. „Nové ocenenie zdôrazňuje význam animovaného filmu ako nástroja, ktorý dokáže deťom citlivo a zrozumiteľne približovať aktuálne environmentálne témy a podnecovať ich záujem o svet, v ktorom žijú.“ 

Festival s medzinárodným dosahom a vzdelávacím poslaním
BAB 2026 priniesol animovanú tvorbu aj mimo hlavného mesta. BIBIANA poskytla bezplatné premietanie súťažných filmov aj školám. V kinosálach v Košiciach, Prešove, Poprade, Žiline, Martine, Banskej Bystrici, Trenčíne, Nitre, Trnave, Dunajske Strede, Skalici, tak mohli žiaci základných škôl zažiť skutočnú atmosféru festivalu.
Cieľom Bienále animácie Bratislava je sprístupniť kvalitnú animovanú tvorbu čo najširšiemu publiku a umožniť deťom i mladým ľuďom naprieč Slovenskom zažiť filmové umenie, ktoré podporuje fantáziu, kritické myslenie a tvorivosť. Animácia sa tak stáva nielen zdrojom zábavy, ale aj podnetom na rozhovory o umení, spoločnosti, medziľudských vzťahoch a aktuálnych výzvach súčasného sveta.
[bookmark: _x2cyzc31oebm]Bienále animácie Bratislava svojim 18. ročníkom potvrdzuje význam animovaného filmu ako umeleckého, vzdelávacieho a komunikačného média. Spája medzinárodnú filmovú súťaž, vzdelávacie aktivity, environmentálne témy, podporu mladých talentov a prezentáciu súčasných trendov animovanej tvorby. Hlavným organizátorom Bienále animácie Bratislava 2026 je BIBIANA, medzinárodný dom umenia pre deti, s podporou Ministerstva kultúry SR.

Medzinárodná porota BAB 2026
Frank Gladstone, USA
Yuichi Ito, Japonsko
Rastko Ćirić, Srbsko
Pencho Kunchev, Bulharsko
Pantelis Panteloglou, Grécko
Agnieszka Piotrowska- Prażuch, Poľsko

Ocenené filmy a tvorcovia BAB 2026
[bookmark: _fah106zh36rv]Slávnostný ceremoniál sa konal 15. októbra 2026 v Zimnej jazdiarni na Bratislavskom hrade.
Osemnásty ročník Bienále animácie Bratislava vyzdvihuje rozmanitosť súčasnej svetovej animácie a tvorcov, ktorí prostredníctvom originálnych výtvarných a rozprávačských prístupov oslovujú detské aj dospelé publikum. Medzi ocenenými filmami sú diela z Európy, Ázie aj Ameriky, ktoré reprezentujú rôzne animačné prístupy, témy a umelecké vízie.

Cena detského diváka: Je čas na môj spánok! – Shinyeong Eom (Kanada, Južná Kórea)
Cena Rudolfa Urca: Čarovný čaj, deti v spolupráci s animátorom Nicolas Bianco-Levrin
Cena našej planéty: Ross-WELL – Radames Humberto Clemente (Arménsko)
Cena UNICEF: Kvety slezu– Anna Lys, Rémy Berlemont, Alice Hamel, Chen-Yun Hu, Ludivine Lebourg, Estelle Martin a Agathe Ribout (Francúzsko)
Cena ECFA: Kozmogónia – Karolina Chabier (Francúzsko)
Cena sv. Vojtecha: Krátke filmy zo škatule – Osobný priestor – Géza M. Tóth (Maďarsko)
Cena Viktora Kubala: SABA – Liron Topaz (USA)
Čestná medaila Albína Brunovského: Karolina Chabier (Francúzsko)
Cena Prix Klingsor: Ivan Popovič (Slovensko)

Prix Klingsor, ocenenie za celoživotnú tvorbu, udeľuje Výkonný výbor BAB. Vyzdvihuje osobnosti, ktoré vo svojej tvorbe výnimočne prepájajú vysoké výtvarné a filmárske kvality 
a dokážu osloviť detského diváka. Nositeľom ocenenia na festivale BAB 2026 sa stal slovenský režisér, scenárista, spisovateľ, animátor, výtvarník, karikaturista a ilustrátor Ivan Popovič. 

Ocenenie UNICEF má osobité miesto v programe pre film Kvety slezu, ktoré upozorňuje na význam tém súvisiacich s právami a životom detí. 
Cena ECFA pre film Kozmogónia a Čestná medaila Albína Brunovského spoločne vyzdvihujú tvorivý prínos jeho autorky Karoliny Chabier.


Sprievodné výstavy počas BAB 2026

PANOPTIKUM RASTKA ĆIRIĆA ALEBO BALKÁNSKE STRAŠIDLÁ A VŠELIČO INÉ 
10.7. - 1. 11. 2026 – BIBIANA 
Výstava predstavuje tvorbu srbského výtvarníka, grafika, animátora, hudobníka a pedagóga 
Rastka Ćirića.

IMAGINÁRNE SVETY VO FILME A V ILUSTRÁCII
4. - 30. 9. 2026 – Univerzitná knižnica Bratislava
Výstava Nicolasa Bianco-Levrina nadviazala na spoločnú výstavu s režisérkou a spisovateľkou Julie Rembauville na BAB 2018, kde spolu predstavili prepojenie knižnej ilustrácie 
a animovaného filmu. 

KRESLENÉ SVETY IVANA POPOVIČA – A KEBY LEN JEHO!
3. - 31. 10. 2026 – Univerzitná knižnica Bratislava
Výstava ponúka pohľad do tvorivého sveta výraznej osobnosti slovenskej animácie, ilustrácie 
a karikatúry. Výstava predstavuje jeho originálny rukopis, humor, fantáziu a nezameniteľný pohľad na svet. 

MÁGIA KRESLENÉHO ČASU
13. 10. - 5. 11. 2026 – Bulharský kultúrny inštitút 
Výstava autora Pencha Kuncheva približuje vývoj bulharskej animácie od jej začiatkov 
po súčasnosť. Diela zo začiatku 70. rokov stáli pri zrode bulharskej animačnej školy.

POĎTE DO ROZPRÁVKY 
12. - 18. 10. 2026 – SNG
Výstava pozýva do magických svetov plných fantázie a nezabudnuteľných postavičiek. Prináša výber slovenských príbehov, ktoré ožívajú v ilustráciách a animovaných obrazoch. 

MACSKAFOGÓ - 40. VÝROČIE LEGENDY
16. - 31. 10. 2026 - Inštitút Liszta, Maďarské kultúrne centrum Bratislava 
Výstava o kultovom animovanom filme Bélu Ternovszkého a Józsefa Neppa, ktorý oslavuje 40. rokov, si dodnes získava divákov svojím humorom, iróniou a nezabudnuteľnými postavami.

NAJKRAJŠÍ FLIPBOOK
12. 10. - 18. 10. 2026- BIBIANA
Výstava predstavuje flipbooky, ktoré vznikli v rámci súťaže.

Hlavný organizátor BAB 2026
BIBIANA, medzinárodný dom umenia pre deti, Panská 41, 815 49 Bratislava
bab@bibiana.sk
www.bibiana.sk 


